Trebuie să reevaluăm rolul Europei într-o nouă lume — Metsola se adresează liderilor 
UE 


Preşedinta Parlamentului European, Roberta Metsola, a făcut următoarea declaraţie la 
reuniunea informală a Consiliului European de joi de la Versailles, Franţa. 


Stimaţi Președinți, 
Stimaţi Prim-Miniştri, 
Dragi prieteni, 


Mariupol este un oraş pe care nu l-am vizitat, dar al cărui nume nu-l voi uita niciodată. 
Bombardarea unei secții de maternitate și a unui spital de pediatrie va rămâne în istorie ca un 
act de infamie, un act inuman ce spune totul despre natura amenințării cu care ne confruntăm. 


Invadarea Ucrainei de către Putin a distrus pacea pe care o cunoaștem de mult timp în Europa. 
A schimbat totul, poate pentru totdeauna. lar răspunsul nostru trebuie să fie proporțional cu 
amenințarea gravă, reală şi tot mai mare la adresa securităţii noastre colective. 


Trebuie să reevaluăm rolul Europei în această lume nouă. 


În primul rând, trebuie să stimulăm urgent investiţiile în apărare şi în tehnologii inovatoare și 
să continuăm eforturile de a construi o uniune veritabilă a securității şi apărării. O uniune care 
poate fi proactivă, flexibilă, suplă și rezilientă, capabilă să contracareze noi ameninţări. Asta 
înseamnă că trebuie să trecem de la vorbe la fapte. Înseamnă să reformăm PESCO. 


Inseamnă să creștem bugetele naționale şi să folosim inteligent bugetul comun al UE, astfel 
încât nevoile în materie de capabilități să poată fi acoperite prin finanțare colectivă, dacă este 
necesar. 


Bugetul Uniunii este principalul nostru instrument de întărire a solidarităţii şi coeziunii. 


Trebuie să mergem mai departe de Fondul european de apărare şi să facem în așa fel încât 
bugetul UE să susțină politica de securitate și apărare ori de câte ori aduce valoare adăugată. 
Trebuie să folosim bugetul pentru a implementa Busola strategică şi pentru a transforma 
uniunea apărării într-o realitate. 


Agenţia de Apărare şi celelalte agenţii ale Uniunii care îşi desfăşoară activitatea în domeniu ar 
trebui integrate în bugetul UE. În timp ce căutăm moduri de a elimina tabuurile şi de a construi 
o apărare europeană mai puternică, ar trebui să examinăm din nou această opţiune. 


În al doilea rând, trebuie să ne dublăm eforturile pentru a reduce dependenţa energetică de 
Kremlin. 


Obiectivul nostru imediat trebuie să fie securitatea energetică. Securitatea este dată de 
diversitate — diversitatea surselor de energie, a furnizorilor şi a rutelor de aprovizionare. 


În acest moment de criză, trebuie să ne amintim că energia este — și a fost întotdeauna — o 
chestiune politică. Rusia a înțeles acest lucru de mulți ani. 

Acum este momentul ca Uniunea să trimită un mesaj clar prin: 

- restricționarea importului de bunuri de export ruseşti, inclusiv gaze, petrol şi cărbune; 


- verificarea tuturor certificărilor acordate companiilor energetice ruseşti; 

- abordarea opţiunilor de stocare a gazelor, a achiziţiilor comune de gaze, a schemelor de 
finanţare comună; 

- creşterea ponderii energiei din surse regenerabile și cu emisii scăzute de dioxid de 
carbon în mixul nostru energetic printr-o punere în aplicare mai rapidă a pachetului „Pregătiți 
pentru 55”. 


Obiectivul nostru trebuie să fie un viitor fără importuri de gaze din Rusia, un obiectiv ambițios, 
dar necesar. 


Parlamentul European a susținut ferm obiectivele privind energia din surse regenerabile, 
întărirea legăturilor dintre statele membre, creşterea capacității de stocare şi reducerea 
dependenţei de furnizori unici. Aceste acțiuni pot ajuta UE să înlocuiască gazul rusesc şi 
totodată să crească rapid ponderea propriilor noastre surse de energie înainte de 2030. Este clar 
că trebuie să trecem de la combustibilii fosili la surse de energie mai sustenabile şi mai curate, 
- surse regenerabile de energie, hidrogen, dar şi energie nucleară modernă şi sigură -, pentru a 
ne atinge obiectivele climatice ambițioase. 


Concluzia este următoarea: nu ar trebui să fim obligaţi să finanțăm bombele care cad în 
Ucraina. 


Trebuie să analizăm creşterea prețurilor la energie și măsurile pe care le putem lua pentru a 
atenua acest fenomen. 


De asemenea, trebuie să le putem explica aceste măsuri cetățenilor noștri. In special în această 
chestiune, vă puteți baza pe Parlamentul European și pe deputații săi pentru a transmite mesajul 
Europei. 


In al treilea rând, trebuie să vorbim mai mult despre securitatea alimentară. Şi acest aspect 
trebuie să devină parte integrantă a discuțiilor noastre despre autonomia strategică a Europei. 
Liniile noastre de aprovizionare trebuie să devină mai transparente și mai robuste. 


In al patrulea rând, manifestările de coordonare, solidaritate şi unitate la nivel european pe care 
le-am văzut până acum sunt fără precedent și trebuie să fie modelul de urmat în viitor. 


Statele membre au făcut eforturi mari pentru a primi peste două milioane de ucraineni în 
comunitățile şi în familiile noastre. Am îmbinat sancțiunile puternice cu solidaritatea practică, 
şi astfel ucrainenii au ajuns în casele și inimile cetățenilor europeni. Aceasta este faţa cea mai 
frumoasă a Europei. 


Acţiunile noastre au fost la înălțimea ambițiilor noastre. Am oferit Ucrainei ajutor, arme și o 
perspectivă europeană deschisă, prin candidatura la aderare, oferindu-i speranţa într-un viitor 
european. Și trebuie să facem mai mult pentru a ajuta țările învecinate să facă faţă situaţiei, 
incluzând Moldova şi Georgia. 


Nu putem abandona Ucraina. Şi ştiu că cei care ne aflăm în jurul acestei mese ne-am luat 
angajamentul personal să nu facem acest lucru. Putin a subestimat determinarea noastră 
aproape la fel de mult cât a subestimat reziliența și rezistenţa ucrainenilor. 


Şi noi trebuie să avem această reziliență. Ştim că Putin nu se va opri la Kiev, aşa cum nu s-a 
oprit în Crimeea. Tacticile pe care le-a perfecționat în Siria sunt aplicate acum în Europa. 
Suntem pe deplin îndreptățiți în toate eforturile noastre ca aceasta să fie cea mai costisitoare 
greşeală pe care a comis-o vreodată. 


Sancţiunile noastre trebuie să fie în continuare foarte dure. Oligarhilor de la Kremlin trebuie să 
li se refuze accesul la confortul cu care s-au obișnuit în Europa. Companiile noastre nu mai 
trebuie să considere Rusia o piață de creştere economică. Presiunea publică a jucat un rol 
important în acest sens, dar trebuie să fim pregătiţi dacă slăbeşte. În paralel, trebuie să ne 
asigurăm că criptomonedele sau noile instrumente de tehnologie financiară nu prevăd o clauză 
derogatorie. 


Trebuie să-l lovească pe Putin, dar și noi trebuie să fim pregătiți pentru o lovitură. In acest 
moment de răscruce al istoriei europene, acesta este însă un cost pe care trebuie să ni-l asumăm, 
un preț pe care cred că cetăţenii noştri sunt dispuși să îl plătească. 


Războiul lui Putin afectează financiar comunităţile noastre, de aceea trebuie să fim pregătiți să 
securizăm bazele economice ale Europei. Aceasta înseamnă restructurarea şi reinvestirea în 
cercetare şi materii prime — iar Actul legislativ european privind cipurile propus de Comisie 
este foarte important; mai înseamnă sprijin acordat companiilor de la care așteptăm să nu mai 
facă afaceri în Rusia, şi dublarea eforturilor în domeniul transformării digitale şi ecologice. 
Pactul verde se referă în egală măsură la climă și la securitate. Totodată, trebuie să colaborăm 
la nivel mondial pentru a asigura o alianță democratică care să ne protejeze autonomia digitală. 


Daţi-mi voie să spun câteva cuvinte despre războiul informațional cu care ne confruntăm. Pe 
de o parte, trebuie să ne întărim mijloacele de apărare cibernetică, pe de altă parte, însă, trebuie 
să respingem discursul conform căruia combătându-l pe Putin, Europa se poziţionează 
împotriva Rusiei. Rușii care i se opun lui Putin în ciuda amenințării cu închisoarea sunt cei care 
pot aduce o schimbare. Ei se află de partea corectă a istoriei. Ei sunt de partea noastră. 


În sfârşit, trebuie să spunem răspicat: ceea ce fac Putin şi Lukaşenko în Ucraina este o 
infracțiune. Este o crimă de război. Este o încălcare a ordinii mondiale democratice şi trebuie 
să-i tragem la răspundere pe cei responsabili, prin intermediul instanţei penale internaționale, 
la momentul potrivit. Aceasta ar fi victoria finală pentru poporul ucrainean, pentru statul de 
drept şi pentru modul nostru de viață bazat pe norme. 


Vă mulțumesc. 


